**Správa zo zahraničnej služobnej cesty**

**Názov akcie:** Zasadnutie ad hoc komisie ETUC pre organizovanie a nábor členov

**Organizátor:** ETUC

**Termín akcie:** 9.-12. 5. 2016

**Miesto akcie :** Brusel/Belgicko

**Delegát:** Mgr. Juraj Stodolovský – vedúci úradu OZ PŠaV na Slovensku

**Náklady:**  ETUC

V dňoch 9. – 12. mája 2016 sa v Bruseli uskutočnilo stretnutie členov ad hoc komisie ETUC (Európska odborárska konfederácia) pre organizovanie a nábor odborárov v Európe. Na základe mandátu z nedávneho kongresu ETUC v Paríži sa nové vedenie rozhodlo zamerať sa na nábor a zvyšovanie počtu zamestnancov organizovaných v odboroch. Z poverenia prezidenta KOZ SR Jozefa Kollára zastupoval Slovensko na tomto stretnutí Juraj Stodolovský, vedúci Úradu OZ PŠaV na Slovensku. Cieľom tohto úvodného stretnutia komisie bolo identifikovať rozličné modely organizovania a náboru členov v Európe, navzájom si vymeniť skúsenosti, naznačiť najproblematickejšie oblasti a navrhnúť stratégie a konkrétne akčné plány pre ETUC, ktorými by mohla pomôcť národným konfederáciám pri organizovaní a nábore nových členov.

Na úvod stretnutia odzneli rôzne prezentácie, ktoré sa týkali skúseností vybraných štátov s organizovaním členov v odboroch. Zástupcovia Švédska, Holandska a Talianska prezentovali skúseností a dobrú prax pri riešení problematiky klesajúceho počtu členov alebo organizovaní členov v súvislosti s kampaňou pri presadzovaní konkrétnych požiadaviek. Na základe informácií zástupcov ETUC a ITUC (Medzinárodná odborárska konfederácia) je zrejmé, že trend klesajúcej členskej základne je dlhodobý problém, a to nie len v Európe ale na celom svete. V súčasnosti je celosvetovo odborovo organizovaných len 7% všetkých zamestnancov vo verejnej a súkromnej sfére! Výnimkami sú najmä severské krajiny Európy, kde je odborovo organizovaných v priemere viac ako 85% všetkých zamestnancov. Toto vysoké číslo je výsledkom dlhodobej tradície a kultúry členstva v odboroch, silného vnímania pocitu solidarity a sociálnej súdržnosti, ako aj rešpektu štátu voči odborom v procesoch kolektívneho vyjednávania. Aktuálna situácia vo väčšine európskych štátov je však kritická a je najvyšší čas začať tento problém riešiť aj z úrovne ETUC. Účastníci identifikovali najvýraznejšie aspekty, ktoré prispievajú k znižovaniu počtu členov odborov, ktorými sú najmä: nové netradičné pracoviská, kde odbory nie sú prítomné; stúpajúci pomer zamestnancov pracujúcich na živnosť; negatívny postoj jednotlivých vlád k postaveniu a úlohe odborov; staromódny prístup a zdĺhavé procesy pri rozhodovaní v odborových štruktúrach; nedostatok priestoru v médiách a slabá mediálna prezentácia, slabé využívanie moderných masovo-komunikačných prostriedkov a neschopnosť osloviť mladú generáciu zamestnancov. Ďalšími súčasnými výzvami je organizovanie netypických skupín zamestnancov (migranti, mladí ľudia, telesne postihnutí zamestnanci, samostatne zárobkovo činné osoby, zamestnanci na čiastočný úväzok, atď).

Účastníci taktiež diskutovali aj o návodoch a možnostiach na zlepšenie situácie konkrétnymi opatreniami. Zhodli sa, že dôležitým nástrojom pri organizovaní členov je dať im pocit, že sú súčasťou silného celku a že spolu s ostatnými dosiahnu viac. Je potrebné využívať nové spôsoby prezentovania práce odborov (videá, kampane, rádio, TV, sociálne médiá), čím sa priblížia najmä, avšak nielen, k mladým zamestnancom. Podľa prieskumov vstúpila väčšina súčasných odborárov do odborov práve na začiatku ich pracovného života, preto je nevyhnutné túto skupinu podchytiť, čo najskôr. Základom však je osobný kontakt s členmi na pracovisku, vysvetliť im prácu a podstatu odborovej organizovanosti, ukázať im výhody, motivovať ich a zapájať ich do činnosti odborov. Využívať formy dotazníkov a prieskumov, čo pomôže odborom ostať informovanými o aktuálnych problémoch a požiadavkách svojich členov. Otestovať možnosť bezplatného dvojmesačného úvodného členstva na zvýšenie záujmu a možnosť vyskúšať si pocit z členstva v odboroch. Používať tzv. hotlinky/callcentrá, kde by záujemcovia dostali odpovede na otázky ohľadom fungovania odborov a v prípade ich členstva aj ohľadom ich pracovnoprávnych vzťahov. Stanoviť si jednoduché rozoznateľné prvky identifikácie a stotožnenia sa s odbormi. Snažiť sa o prepojenie reálneho odborárskeho života a akademickým výskumom v oblasti sociálnych a pracovných podmienok zamestnancov. Vypracovať návody a brožúry, ktoré pomôžu predsedom na úrovni podniku komunikovať so zamestnancami a vystupovať profesionálne a presvedčivo.

Dôležitú úlohu pri organizovaní a nábore nových členov zohráva práve KOZ. Je nevyhnutné, aby na úrovni rozhodovacích orgánov došlo k záväzným politickým rozhodnutiam. Otázka zvyšovania členstva musí byť prioritnou agendou konfederácie, ktorá by mala koordinovať prácu jednotlivých odborových zväzov v tejto oblasti. Zámery však musia byť podporené finančne a musia mať stanovené merateľné kritériá. V krajinách západnej Európy nie je výnimkou, že na úrovni konfederácie pracujú celé oddelenia zaoberajúce sa organizovanosťou. Je preto dôležité, aby sa našli finančné prostriedky aspoň na jedného zamestnanca, ktorý sa bude venovať výlučne náboru nových členov, pričom bude koordinovať odborové zväzy, bude vyvíjať stratégie, kampane a plány, bude vystupovať ako zodpovedná osoba smerom k ETUC a bude schopný sa školiť v anglickom jazyku a ďalej  školiť príslušných zamestnancov aj na odborových zväzoch, čím sa umožní presun informácií a zručností až na najnižšie odborové orgány.

Výsledkom stretnutia je zároveň zoznam odporúčaní pre ETUC:

* analyzovať súčasný stav a poskytnúť jasný prehľad o odborovej organizovanosti v Európe,
* založiť databázu dobrých praktických skúseností a príkladov,
* identifikovať spoločné základné výzvy pre oblasť organizovania,
* pripomínať dôležitosť situácie národným konfederáciám a upozorňovať na prioritný význam tejto agendy,
* využívať výskumné kapacity ETUI (Európsky odborársky inštitút),
* zmeniť zmýšľanie odborových lídrov – uskutočňovať tréningy s cieľom zvýšiť povedomie a potrebe organizovania a náboru členov,
* vytvoriť sieť ľudí zaoberajúcimi sa organizovaním, aby bolo sa mali s kým poradiť a vymeniť skúsenosti,
* finančne podporovať projekty zamerané na vyškolenie školiteľov, ktorý budú schopní ďalej školiť a predávať zručnosti a informácie ďalej.

Členovia tejto komisie na záver skonštatovali, že uvedené úlohy a ciele nie sú vôbec jednoduché a len systematickou prácou a zameraním potrebných zdrojov a energie, sa môžu dostaviť výsledky. Komisia sa bude pravidelne stretávať minimálne 2x do roka a bude ďalej spolupracovať s ETUC v snahe o znovu oživenie odborového hnutia a zvýšenie vážnosti a postavenia odborov v spoločnosti.